Lyke glo vir R800 te koopArgieffoto Bewerings van lyke wat by die Charlotte Maxeke Akademiese Hospitaal in Johannesburg verkoop word, word ondersoek. “Die departement beskou sulke bewerings in ŉ ernstige lig en sal nie huiwer om ernstige stappe te doen teen enige werknemer wat aan wangedrag skuldig bevind word nie,” het Hope Papo, LUR vir gesondheid, Maandag gesê. Die ondersoek volg ná bewerings dat ŉ lyk vir R800 aan ŉ begrafnisondernemer verkoop is. Die departement het ook gehoor dat personeellede sonder magtiging begrafnisondernemerseëls bekom het, en dat nog ŉ liggaam uit die hospitaal se lykshuis aan ŉ begrafnisondernemer oorgedra is sonder toestemming van die familie. Die departement sê die drie mense wat beskuldig word, is ontslaan en na ander eenhede toe oorgeplaas. ŉ Ondersoek oor die liggaam wat oorgedra is, word ook ondersoek. Bestuur van die hospitaal wag op die uitslag van die ondersoek om te bepaal of kriminele klagtes gelê gaan word.